הוועדה המיוחדת לפניות הציבור, כנסת 23, פרוטוקול מספר 29, 2020-11-03 14:04

יעקב טסלר: צוהריים טובים לכולם.

יעקב טסלר: אני פותח את ישיבת הוועדה המיוחדת לפניות ציבור.

יעקב טסלר: על סדר היום הצעה לסדר היום בנושא אירוע הצתה חמור כלפי חנויות בבעלות חרדית בעיר ערד.

יעקב טסלר: האמת היא שהדבר הזה זועק לשמיים, בכלל מה שקורה בערד והמקרה בו התכנסנו לדון אומר דרשני.

יעקב טסלר: תכף ניכנס לגופו של עניין.

יעקב טסלר: ידידי, מורי ורבי, חבר הכנסת הרב ליצמן – קודם כל, אני חייב לומר שלא נוח לי לשבת כאן בראש כשאתם יושבים כאן לשמאלי.

יעקב ליצמן: זה לכבודי.

יעקב טסלר: זה מקל עלי.

יעקב טסלר: הרבה למדתי ואני לומד ממך ואני גאה על הזכות שזכיתי להיות לצדך.

יעקב טסלר: כמו שאמרתי, מכל מלמדיי השכלתי, בפרט מכם.

יעקב טסלר: העברתם את ההצעה לסדר במליאה.

יעקב טסלר: רציתי לקיים דיון בוועדה אבל לא הצלחתי בגלל נושאים אחרים שהיו על סדר היום.

יעקב טסלר: אני לא מחדש לאף אחד, למי שנמצא אתנו בחדר ואלה שמשתתפים ב-זום, באיזו תקופה אנחנו נמצאים.

יעקב טסלר: אנחנו נמצאים בתקופה משוגעת ואין לי מילה אחרת לבטא את התקופה הזאת.

יעקב טסלר: כל תקופת הקורונה, בכל ההיבטים ועם כל ההשלכות, אבל לא מספיק עם האתגרים הבריאותיים אתם אנחנו מתמודדים יום יום, לצערנו יש עוד דבר חדש שקוראים לו הסתה נגד המגזר החרדי.

יעקב טסלר: לא התכנסנו כאן לדבר על ההסתה נגד המגזר החרדי במדינת ישראל אלא התכנסנו לדבר על הסתה נגד המגזר החרדי בעיר ערד.

יעקב טסלר: אני לא שמעתי – אולי מישהו מכם יוכל להאיר את עיניי, אולי אני לא זוכר טוב – שבכל תקופת הקורונה שמענו מעבר למקרים עם המשטרה שבעיר מסוימת יהיו שריפות והתושבים לא מרגישים ביטחון להסתובב בעיר, לקום בבוקר וללכת לעבודה, אלה שעובדים, לקום בבוקר וללכת לעסקים, כל אחד להיכן שהוא צריך ללכת והם מרגישים פחד.

יעקב טסלר: לא שמעתי שזה קורה בעיר כלשהי.

יעקב טסלר: לא רק ששמענו שקיים דבר כזה, בערד קרה משהו שמבחינתי, איך שאני רואה את הדברים, לא קם מישהו בבוקר, איזה נער כפי שראיתי בסרטון ומחליט שיאללה, בא לי לזרוק גפרור.

יעקב טסלר: לא נראה לי.

יעקב טסלר: אין לי ספק שהדבר הזה מגיע כתוצאה מהסתה של שנים ארוכות של מי שלא מתבלבל ולא מתבייש לומר שהוא לא רוצה את המגזר החרדי שיחיה בערד.

יעקב טסלר: מה לעשות?

יעקב טסלר: הוא לא רוצה.

יעקב טסלר: הוא לא קובע, הוא לא יכול להחליט עבורנו היכן לחיות ואנחנו לא נאמר לו היכן הוא יחיה.

יעקב טסלר: תן לנו לחיות איך שאנחנו רואים לנכון לחיות לכל אחד יש את אורח החיים שלו.

יעקב טסלר: לי אין כל ספק שהאירועים הזוועתיים שקרו בעיר הם כתוצאה מהסתה שמגיעה מראש העירייה.

יעקב טסלר: בהמשך נשמע את מנכ"ל העירייה שאני רואה שהוא כאן אתנו.

יעקב טסלר: במקום לבוא ולהרגיע, להשתיק ולתת את הביטחון לתושבים, לצערי אני לא רואה את זה קורה בשטח.

יעקב טסלר: אני רוצה לפנות לידידי חבר הכנסת הרב ליצמן שהוא העלה את הנושא הזה לסדר היום.

יעקב טסלר: בהמשך נשמע גם את חבר הכנסת הרב משה אבוטבול.

יעקב טסלר: בבקשה.

יעקב ליצמן: תודה אדוני היושב ראש.

יעקב ליצמן: בדרך כלל יש לי הרבה בעיות עם ראש העיר.

יעקב ליצמן: המון בעיות.

יעקב ליצמן: כך גם בחינוך אבל אף פעם לא באתי לכנסת.

יעקב ליצמן: אף פעם לא השתמשתי ובאתי לוועדת הכנסת עם הצעה לסדר היום.

יעקב ליצמן: קרה כאן מקרה חריג.

יעקב ליצמן: קרה ששרפו רשת חנויות וגרמו נזק של שני מיליון שקלים, לא יודע כמה, ופגעו בפרנסה ולראש העיר אפילו לא אכפת.

יעקב ליצמן: לקח לו חמישה ימים עד שנודע לו על מה שקרה.

יעקב ליצמן: הוא אפילו לא בא לראות את זה.

יעקב טסלר: אולי הוא לא היה בעיר.

יעקב ליצמן: עוד בעיה, כי למה הוא לא בעיר?

יעקב ליצמן: הוא צריך לנהל עיר.

יעקב ליצמן: מעבר לכך, חמישה ימים, מרגע שהתחיל קמפיין נגדו, הוא בא עם המשטרה.

יעקב ליצמן: ארבעה-חמישה ימים לאחר מכן.

יעקב ליצמן: אני ציפיתי שהוא ינקה את המקום מהיום הראשון.

יעקב ליצמן: מה התפקיד של עירייה?

יעקב ליצמן: על מה משלמים מיסים?

יעקב ליצמן: מה הוא עשה שם?

יעקב ליצמן: מי שסידר את המקום, אלה האברכים והם עשו זאת בהתנדבות.

יעקב ליצמן: יש לי שם היסטוריה ואני רוצה להתחיל מההתחלה.

יעקב ליצמן: חסידי גור הגיעו לערד כקבוצה ב-1978, תשל"ח.

יעקב ליצמן: אם אני לא טועה, זה אפילו לפני שבן חמו ראש העיר נולד.

יעקב ליצמן: היינו במקום הזה מעטים ולאט לאט גדלנו.

יעקב ליצמן: היום בערד יש קרוב ל-1,500 משפחות.

יעקב טסלר: כן ירבו.

יעקב ליצמן: היינו גם תחת בייגה שוחט והיינו תחת טלי פלוסקוב והיינו אתם בקואליציה.

יעקב ליצמן: ברגע שטלי פלוסקוב פרשה לכנסת, היו בחירות מוקדמות בערד ובא ראש עיר חדש.

יעקב ליצמן: נפגשתי אתו מיד אחרי שהוא זכה בבחירות ואמרתי לו שיש לו שתי ברירות או שאני בקואליציה אתך כפי שהיה עם הקודמים, ואם אתה לא רוצה, אין לי בעיה להיות באופוזיציה, אבל דבר אחד, תן לי את החינוך שאני צריך.

יעקב ליצמן: יותר אני לא מבקש.

יעקב ליצמן: נדהמתי מהתשובה שלו.

יעקב ליצמן: הוא אמר לי: אני אתן לך את הכול, תתחייב לי שיותר חרדים לא באים לערד.

יעקב ליצמן: כך הוא אמר לי, פעמיים.

יעקב ליצמן: הוא חזר על זה אחרי תקופה, אחרי כחודשיים עת נפגשתי אתו.

יעקב ליצמן: בדרך כלל זה מה שנקרא הסתה.

יעקב ליצמן: זה מה שנקרא גזענות.

יעקב ליצמן: אם זה היה קורה לערבי או לאתיופי או לכל מגזר אחר, היו כותרות חודשים על גבי חודשים.

יעקב ליצמן: אבל כשזה נוגע למגזר החרדי, זה לא נוגע וזה לא מעניין אף אחד.

יעקב ליצמן: אני כל שנה עובר אצלו גיהינום.

יעקב ליצמן: אני בא לפני שנת לימודים ואומרים לי שאין מספיק כיתות.

יעקב ליצמן: לעיריית ערד יש כיתות מיותרות.

יעקב ליצמן: יש לה גני ילדים ריקים.

יעקב ליצמן: אני מתחייב בכל מילה שאני אומר.

יעקב ליצמן: גם משרד החינוך יודע את מה שאני אומר.

יעקב ליצמן: גם הוא בדק את זה.

יעקב ליצמן: כל שנה יש לו פטנטים.

יעקב ליצמן: פעם אחת זה מוזיקה, פעם אחת זה קליניקה, פעם אחת זה משהו אחר.

יעקב ליצמן: אני לא יודע את כל השמות אבל כל פעם הוא אומר משהו.

יעקב ליצמן: הוא משפץ, אבל הוא לא מוסר את המקום לאף אחד עד כדי כך שיום אחד כמעט נאלצנו לעבור לממלכתי דתי כי שם הוא חייב לתת לי פתרונות.

יעקב ליצמן: בעיר יש הסתה נגדנו.

יעקב ליצמן: לפני כמה ימים פגעו ביהודי מבוגר יותר.

יעקב ליצמן: פוגעים כל הזמן.

יעקב ליצמן: צועקים עלינו.

יעקב טסלר: זה ממשיך.

יעקב ליצמן: כן.

יעקב ליצמן: אפילו מתגבר.

יעקב ליצמן: מראש העיר אנחנו לא שומעים.

יעקב ליצמן: אני רוצה לומר שני דברים.

יעקב ליצמן: אני רוצה לומר מילה טובה על המשטרה.

יעקב ליצמן: המשטרה עבדה ביעילות, עבדה יפה ומיד תפסו את מי שעשה את זה.

יעקב ליצמן: אני משבח את מפקד המשטרה המקומי, גיא.

יעקב ליצמן: אני משבח גם את שר המשטרה שאני חושב שהוא מבין מה שקרה כאן.

יעקב ליצמן: אבל מה שקורה כאן זה שתפסו את זה שהדליק ופתאום הוא מעורער בנפשו.

יעקב ליצמן: יומיים אחר כך או שעתיים אחר כך תפסו עוד שניים שהיו בקבוצה, אבל הם היו שיכורים.

יעקב ליצמן: זה שהרביץ, הוא גם שיכור.

יעקב ליצמן: זאת אומרת, כל פעם יש תירוצים.

יעקב ליצמן: אני מקבל את המכות אבל יש תירוצים.

יעקב ליצמן: אני לא מאשים את המשטרה כי המשטרה עשתה את העבודה, היא תפסה את האנשים.

יעקב ליצמן: במקום לחקור את ראש העיר שמסית את העיר, שהוא פוגע באזרחים שלווים, שלא עושה שום דבר כדי לעזור, שרק פוגע בהם גם בחינוך וגם בכלכלה, אנחנו צריכים להתמודד עם כל הדברים האלה.

יעקב ליצמן: אני חושב שהגיע הזמן – ואני שם את הכול על השולחן – ואני לא אעבור לסדר היום אלא אני אהפוך עולמות.

יעקב ליצמן: ראש העיר הוא פושע גדול במה שהוא עושה ובגללו אנחנו מקבלים מכות.

יעקב ליצמן: אם הוא לא יפסיק, אנחנו נגיש אין ספור תלונות למשטרה.

יעקב ליצמן: אני רק מקווה שהמשטרה לא תגיד שהוא לא שפוי בדעתו אבל אנחנו צריכים להפסיק את כל מה שקורה שם ואת כל מה שהוא עשה.

יעקב ליצמן: זאת ההקדמה.

יעקב ליצמן: יש לי עוד מה לומר אבל אני אומר אחר כך.

יעקב טסלר: תודה.

יעקב טסלר: אנחנו צריכים להבין שני דברים.

יעקב טסלר: החלק הזה שנאמר מעורער בנפשו על אלה שעשו את זה, זה באמת מוזר.

יעקב טסלר: המקרים האלה לא נראים כל כך אוטנטיים.

יעקב טסלר: מצד שני, לא הייתי מודע ואני שומע כאן מהרב ליצמן, הייתי בטוח שאיך שזה קרה הוא יבוא ויציג את העזרה שלו למען התושבים, יבוא ויראה איך אפשר לסייע אבל אני שומע שגם זה לא קרה.

יעקב טסלר: זאת אומרת, מבחינתו עולם כמנהגו נוהג והוא ממשיך הלאה בדרכו.

יעקב טסלר: מבחינתו לא קרה שום דבר אבל בהמשך ניכנס יותר לגופו של עניין.

יעקב ליצמן: עם כל הכבוד, אני לא אומר לך איך לנהל את הדיון אבל ועדה שראש עיר לא מופיע אישית, אמנם אני מכבד את המנכ"ל שהוא מאוד מכובד, אבל הבעיות הן עם ראש העיר ולא עם המנכ"ל והוא היה צריך להופיע בוועדה.

יעקב טסלר: אכן.

יעקב טסלר: הרב אבוטבול, בבקשה.

משה אבוטבול: אני חושב שזה אחד מהדיונים שהם חשובים אבל מצער שבכלל צריך לדבר על דברים כאלה.

משה אבוטבול: אנחנו כמו כל עם ישראל שמענו וקראנו את הזעזוע הגדול של שריפת שדרה של חנויות של תושבים שם על ידי צעיר שהלך ושרף אותן.

משה אבוטבול: מדובר כאן בחנויות של המגזר החרדי בערד שבמשך מספר שנים אנחנו שומעים שהתושבים סובלים שם.

משה אבוטבול: הם לא מרגישים בבית, לא מרגישים אווירה של אזרחים ושל תושבים שווים בין שווים בתוך העיר הזאת.

משה אבוטבול: היו בעבר מאבקים על בית כנסת במקום, על דברים מאוד בסיסיים ואלמנטריים שהם צריכים להתאמץ כדי להשיג אותם.

משה אבוטבול: אני אומר לראש העיר שלא נמצא כאן ואני מעביר שדר לראש העיר באמצעות המנכ"ל שלו שנמצא כאן.

משה אבוטבול: גם אני הייתי ראש עיר 10 שנים בעיר בית שמש.

משה אבוטבול: העיר בית שמש היא עיר מעורבת, יש בה גם דתיים, גם חילוניים, גם דתיים לאומיים, גם עולים חדשים מאתיופיה, מברית המועצות, מכל העולם.

משה אבוטבול: יש שם מורכבות מאוד אדירה אבל ידענו לכבד את כולם.

משה אבוטבול: ידענו לשמור על כל אוכלוסייה ולתת לה את המאפיינים שלה.

משה אבוטבול: החילוניים שהיו צריכים קניונים, עזרתי להם לבנות קניונים ולא התייחסתי להיבט האישי שלי כראש עיר.

משה אבוטבול: הקהילה האתיופית שהייתה צריכה מענה, קיבלה מועדון קהילתי, מבצע משה למען הקהילה האתיופית.

משה אבוטבול: החרדים קיבלו כיתות לימוד וחילונים שרצו את היכל התרבות קיבלו את היכל התרבות.

משה אבוטבול: ידענו לנהל את זה בצורה כזאת שכל אחד צריך לקבל את המענים שלו.

משה אבוטבול: יש לך תושבים חרדים בתוך העיר שלך, חסידי גור או לא משנה, הם צריכים לקבל את המענים האלמנטריים שאלה גני ילדים, בתי כנסיות, בתי ספר, מקוואות, דברים כאלה שזה א'-ב' במדינה יהודית.

משה אבוטבול: למה הם צריכים להגיע לכאן, לוועדה הזאת?

משה אבוטבול: הם צריכים לשבת אצלכם בוועדת הקצאות, שם צריכים לשבת אתם ולדון אתם מה הם צריכים.

משה אבוטבול: כשהייתי ראש עיר נתתי כמעט 300 הקצאות לכל מיני מגזרים.

משה אבוטבול: ידענו לתת.

משה אבוטבול: זה לא קל כי כל אחד רוצה וכל אחד מבקש אבל בסדר, ידענו לתת לכולם ויעיד הרב ליצמן שליווה את העיר הזאת והקים את חלקה, את החלק החדש.

משה אבוטבול: ידענו לתת לכולם, כיבדנו את כולם.

משה אבוטבול: אני אומר את הדברים האלה כי השריפה זה הקצה.

משה אבוטבול: השריפה היא הקצה.

משה אבוטבול: זה לא מתחיל בשריפה אלא זה מתחיל בזה שאותם תושבים מרגישים שהם לא מקבלים את המענים הפשוטים.

משה אבוטבול: ברגע שאותו תושב ידע שאוהבים אותו, ראש העיר אוהב אותו, המנכ"ל אוהב אותו, חברי המועצה אוהבים אותו, הם לא חייבים להצביע עבורכם כדי לאהוב אותם.

משה אבוטבול: ברגע שהם מרגישים את זה, הם לא מגיעים לנושא הזה שהם הופכים להיות צנועים בתקשורת ולאחר מכן מציתים חנויות.

משה אבוטבול: אמרתי במליאת הכנסת שבמקום שמציתים חנויות, חס וחלילה עלולים גם להצית בני אדם.

משה אבוטבול: צריכים לחשוב על זה.

משה אבוטבול: צריך לקרוא לראש העיר שם ולומר לו, אדוני היקר, עד כאן, די פוליטיקה.

משה אבוטבול: הם תושבים שווים בין שווים, משלמים ארנונה, משלמים מיסים, מה שהם מבקשים זה בסך הכול את הדבר הפשוט ביותר, לגדל את בניהם בכבוד.

משה אבוטבול: אם הכול ילך כשורה, אז בתקשורת הכול יהיה רגוע, לא יהיו הצתות ולא יהיו הסתות, אבל זה הרבה תלוי במנהיגות של ראש העיר.

משה אבוטבול: אני מסיים את דבריי ומזכיר שגם אצלי היו מפעם לפעם כל מיני התפרצויות כאלה ואחרות, קבוצה כזו מהישוב הישן שלא הסתדרה עם זה, כל מיני דברים, אבל תמיד ידענו לעשות שולחנות עגולים, לקרוא לנציגים מכל הקהילות לשבת יחד.

משה אבוטבול: אחד האנשים שישב ליד אחד השולחנות העגולים היה הרב אברהם ברגר שהוא היה יחד עם אברהם גרינברג ועוד כמה.

משה אבוטבול: עשינו שולחנות עגולים.

יעקב טסלר: מצאו את הפתרונות.

משה אבוטבול: ידענו למצוא את הפתרונות, העיקר שלא יתפרץ החוצה.

משה אבוטבול: כאן זה מתפרץ בצורה של שריפת חנויות.

משה אבוטבול: אני מאוד מאוד מציע אדוני המנכ"ל, ואני פונה דווקא אליך, ברמה הפוליטית והמעשית, בשיחות שלך עם ראש העיר תגיד לו אדוני היקר, אנחנו צריכים להפסיק את המלחמה ולהתחיל לטפל באוכלוסייה הזאת.

משה אבוטבול: אם צריך את העזרה שלי גם בשעה 2:00 בלילה, אני אסע לערד כי אני יודע שהעיר הזאת יכולה לחזור להיות לימים שקטים וטובים יותר בתנאי שכל אחד מקבל את מה שמגיע לו על פי החוק.

משה אבוטבול: תודה.

יעקב טסלר: תודה.

יעקב טסלר: אתה אומר שכל זמן שהנר דולק, אפשר לתקן.

משה אבוטבול: כן.

משה אבוטבול: אני אומר שאפשר לבוא לשם לדבר ולעשות שיח משותף ולגמור את הסיפור.

יעקב טסלר: הכאב הוא גודל.

יעקב טסלר: כמו שציינתי קודם, כמו שאתם אמרתם, התוצאה של השריפה, היא לא הגיעה ביום בהיר.

יעקב טסלר: בוא נדבר דוגרי ונאמר שאם מישהו חושב שההתנהלות של ראש העיר לא משליכה ולא מחלחלת לציבור, הוא טועה.

יעקב טסלר: יש כאן מצב של כאילו אני אתנהג אתם ולא אתן להם ואעצור אותם בכל הדברים שהם צריכים, כמו ששמענו קודם מה הרצון שלו, מה החזון שלו ולאן הוא רוצה להגיע.

יעקב טסלר: בעיר אף אחד לא ידע על כך.

יעקב טסלר: זה לא עובד כך.

יעקב טסלר: זה מחלחל בציבור והתוצאות, אין לי ספק שזה מגיע מההתנהגות הנבזית.

משה אבוטבול: זה כמו מקל כביסה.

משה אבוטבול: לוחצים למעלה, נפתח למטה.

משה אבוטבול: הכול בראש.

יעקב טסלר: כאן אנחנו מגיעים לבדוק את הדברים.

יעקב טסלר: אני מקווה שהוא ישמע את הקריאה הזאת וישנה את תפיסת העולם שלו ואת השקפת העולם שלו.

יעקב טסלר: נמצאים אתנו אנשים מכובדים שהגיעו מערד, חברי המועצה.

יעקב טסלר: אני לא יודע איך אתם חיים יחד שם.

יעקב טסלר: בואו ספרו לנו באופן כללי וגם ספציפי על המקרה לשמו התכנסנו.

יעקב טסלר: אין מוקדם ומאוחר בתורה.

יעקב טסלר: בבקשה.

אברהם ארנרייך: אני חבר מועצת העיר.

אברהם ארנרייך: אני חבר מועצת העיר כבר קרוב לשמונה שנים ומאז אני מכיר את ראש העיר.

אברהם ארנרייך: מאותו יום, אז הוא התמודד לראשונה, נכנסנו יחד למועצה, הוא התמודד מול טלי פלוסקוב ומאז אני מכיר אותו.

אברהם ארנרייך: מאז הוא לא הפסיק יום אחד להסית ולהסית ולהסית.

אברהם ארנרייך: בבחירות הראשונות כשהוא התמודד מול טלי פלוסקוב, הוא נכשל כי עדיין אנשים סלדו מהשנאה הזאת.

אברהם ארנרייך: אחרי שנה וחצי היו בחירות נוספות, כשטלי פלוסקוב חזרה לכנסת, הוא חזר על אותה מנגינה של הסתה פרועה נגד הציבור החרדי.

אברהם ארנרייך: בין לבין, הלאה והלאה, כל הזמן.

אברהם ארנרייך: זה המשיך בבחירות האחרונות שהיו לפני שנתיים, המשיך באותה מנגינה ועם זה הוא הולך לכל אורך הדרך.

אברהם ארנרייך: זאת המנגינה אתה הוא הולך כל הזמן.

אברהם ארנרייך: בנוסף לזה, בהתנהגות שלו, הוא פשוט לא נתן לנו כלום.

אברהם ארנרייך: מבחינתו לא נתן כלום.

אברהם ארנרייך: לכל דבר צריך להגיע במלחמות.

יעקב טסלר: מה הוא מסביר?

יעקב טסלר: מה הוא אומר?

יעקב טסלר: הוא אומר לך בפנים שהוא לא רוצה אותך כאן?

יעקב טסלר: לא מסתדר לי.

אברהם ארנרייך: אני אספר לך סיפור.

אברהם ארנרייך: לפני כמה חודשים ישבנו ואמרנו, אולי בכל זאת העיר טיפה השתנה.

אברהם ארנרייך: ישבנו כל חברי המועצה, אנחנו ארבעה חברי מועצה מתוך 15.

אברהם ארנרייך: ישבנו אתו לפגישה עניינית.

אברהם ארנרייך: שמנו את כל המתחים בצד ואמרנו נשב ונדבר.

אברהם ארנרייך: אמרנו לו, אנחנו יושבים כאן, 1,500 משפחות בעיר, אין לנו מבנים לבתי כנסת, תן לנו מקלט אחד.

אברהם ארנרייך: מקלט.

אברהם ארנרייך: לא מבנה, לא מגרש אלא מקלט.

אברהם ארנרייך: תן לנו מקלט אחד בעיר היכן שאתה רוצה.

אברהם ארנרייך: לא ביקשנו מקום מסוים, אמרנו בכל מקום בעיר.

יעקב טסלר: מה הוא מסביר?

יעקב טסלר: מה הוא עונה?

אברהם ארנרייך: הוא אמר שהוא יבדוק, נראה, נחשוב.

אברהם ארנרייך: תכל'ס, הוא דחה אותנו בקש ועד היום אין לנו תשובה ואין לנו מקלט.

אברהם ארנרייך: כלום.

אברהם ארנרייך: הוא לא צריך להסביר.

יעקב טסלר: אתם מתפללים או לא?

יעקב טסלר: אולי זו הכוונה.

יעקב טסלר: אני רואה שאתם מתפללים.

אברהם ארנרייך: בגלל שהוא לא נתן לנו אפשרויות, הוא גורם לאנשים להיכנס לדירות, להתפלל בדירות.

אברהם ארנרייך: אז יש מתיחות בין השכנים ואז אומרים שיש מריבות ואז אומרים, הנה, אתם מפריעים לשכנים.

אברהם ארנרייך: כשאתה מגיע לשאול אותו מה הוא אומר על הקצאות, הוא אומר שכל עשרה אנשים יבואו ויבקשו ממני הקצאה ואני אתן להם?

אברהם ארנרייך: אני לא יודע אם יש בעיר לקהילה שלנו יותר מארבע-חמש הקצאות של בתי כנסת כשאנחנו מדברים על 1,500 משפחות.

אברהם ארנרייך: איפה זה נשמע?

יעקב טסלר: תתייחס בקצרה לאירוע עצמו.

אברהם ארנרייך: התוצאה של מה שקורה בעיר היא הסתה נוראית.

אברהם ארנרייך: התוצאה של זה, אנשים סובלים.

אברהם ארנרייך: הציבור שלנו בסופו של דבר לומד להבליג, מקבלים אירוע וממשיכים הלאה.

אברהם ארנרייך: בסיפור הזה התבררו כל כך הרבה סיפורים, כל כך הרבה אירועים, אם אלה צעקות, אם אלה הצקות.

אברהם ארנרייך: באותו שבוע היה לנו את הסיפור של השריפה, את הסיפור של אדם מבוגר שהגיע וקיבל מכות, היה סיפור של כלבים שאנשים משסים את הכלבים שלהם בילדים או בנשים.

אברהם ארנרייך: זה קורה כל הזמן.

אברהם ארנרייך: כמו שאמרנו, שריפה יכולה גם לשרוף אנשים.

אברהם ארנרייך: דווקא בשריפה שהייתה, באותו זמן באחת החנויות, בשנייה יכלה להתפרץ האש.

יעקב טסלר: תודה.

יעקב טסלר: אני רוצה לפנות למפקד תחנת ערד, ערן כהן.

יעקב טסלר: אתנו?

ערן כהן: צוהריים טובים.

ערן כהן: אני אתכם אבל הייתי רוצה להעביר את השרביט למפקד התחנה היוצא שהוא טיפל באירוע המדובר.

ערן כהן: הוא נמצא אתנו על הקו.

יעקב טסלר: מכבדים את בקשתך.

גיא חיון: צוהריים טובים.

יעקב טסלר: מה קורה בערד?

יעקב טסלר: מה אתה יכול לחדש לנו?

יעקב טסלר: שמענו כאן

יעקב טסלר: שמשבחים את העבודה שלכם ואתם מבחינת

יעקב טסלר: כם עשיתם עבודה מצוינת ואיתרם את מי שהיה צריך לאתר.

יעקב טסלר: אני מצטרף לברכות ולתשבחות.

יעקב טסלר: על עצם האירועים, על עצם הדברים שאתה שומע אתנו, מה עושים בעיר המיוחדת ערד שבסך הכול התושבים רוצים דבר אחד, לחיות בשלום, רוצים לקבל את מה שמגיע להם, רוצים לשלוח את הילדים שלהם לבית הספר, לבתי חינוך, לקבל את הדברים המינימליים.

יעקב טסלר: לא מבקשים כאן הרבה יותר.

יעקב טסלר: לצערנו יש הסתה נוראית בעיר ערד.

יעקב טסלר: אני חושב שכמפקד לשעבר במשטרת ערד, אתה מכיר את הדברים יותר טוב ממני.

יעקב טסלר: איך אתה רואה את הדברים, מה לדעתך ניתן לעשות ומה צריך לעשות?

גיא חיון: נתייחס קודם לאירועים שקרו לאחרונה.

גיא חיון: נכון, היה צבר של אירועים שהתרחשו בחודש האחרון בהם תושבי ערד מהקהילה של חסידות גור הגיעו להגיש תלונה.

גיא חיון: כמעט בכלל האירועים הצלחנו להגיע לחשודים באירועים האלה וכולם נחקרו למעט אירוע אחד שנמצא בשלבי חקירה, אותו אירוע של הצתת הסוכה שהיה לפני כשבועיים.

גיא חיון: באירוע ההצתה של החנויות של קהילת גור, הצלחנו להגיע לחשוד.

גיא חיון: אני יכול לומר לכם שלפחות ממה שאני קראתי בתיק החקירה ומהמניעים שלו, אין אפשרות לקשור את זה, מה שנקרא כפשע מכוון כנגד החסידות עצמה.

גיא חיון: לכן כאן דאגתי להסביר לוועדת חסידות גור - שבעצם אלה הדמויות שאני עובד מולן ביום יום בעיר - שזה לא המקרה.

גיא חיון: אבל נכון, לאחר מכן התקבלו צבר של אירועים ותלונות, כפי שדיווח חבר המועצה ארנרייך וכל האירועים האלה נחקרו.

גיא חיון: עבדנו – אני מעריך שגם התחנה תעבוד – בשיתוף פעולה גם עם העירייה וגם עם חסידות גור בעיר ועם הקהילה על מנת לנסות לפתור סוגיות, לנסות לפרק כל מיני מוקשים כאלה ואחרים בשגרת היום יום במטרה לנסות וליצור איזשהו מצב כולם יוכלו לחיות בצורה הכי טובה שיכולה להיות.

גיא חיון: זה כמובן לתפקידנו כמשטרה שאמונה על החוק וצריכה לחקור כל אירוע ואירוע ולהגיע לחקר האמת.

גיא חיון: בסופו של דבר צריך להעמיד את האנשים לדין ואנחנו עושים כל מה שאנחנו יכולים בשיתוף פעולה כי לפעמים הדברים שאנחנו עושים מאחורי הקלעים, בשיתופי פעולה גם עם העירייה וגם עם החסידות, מייצרים איזשהו מצב שהוא מצב טוב לאזרח ובמצב הזה נחסכים כל מיני אירועים כאלה ואחרים, אירועים של, נקרא לזה אפילו הפרות סדר כאלה ואחרות.

גיא חיון: בסופו של תהליך זו הכוונה שלנו, ליצור איזושהי סביבה כזאת בה כולם יוכלו לחיות בצורה הטובה ביותר.

יעקב טסלר: אני חושב שלא צריכים להיות חוקר משטרה כדי להבין שקורה מקרה, קרה מקרה, אבל אנחנו רואים – כפי שאתה ציינת – מקרים שחוזרים על עצמם.

יעקב טסלר: נכון שחוקרים כל מקרה לגופו של עניין אבל ברגע שאנחנו רואים אירועים מתגלגלים לא פעם בשנה ולא פעם בשנתיים אלא בתקופה מאוד קצרה, צריך להגיע לשורש של הדבר.

יעקב טסלר: האם אתם מגיעים לשורש?

יעקב טסלר: כשאני אומר את המילה שורש, בעיניי, איך שאני רואה את הדברים ואיך שאני שומע אותם, יש כאן מישהו – וחס ושלום, אני לא הולך להיכנס לפרטי החקירה, אסור לי לקבל את המידע ואסור לכם לתת אותו אבל אני אומר את הדברים איך שאני מבין ואיך שאני חש אותם.

יעקב טסלר: זה נכון שאותו נער או אלה שנמצאים עדיין בשלבי חקירה לא קושרים את הדבר, כפי אתה ציינת, לחסידות גור.

יעקב טסלר: מסכים.

יעקב טסלר: אבל משהו צריך ללמד אותנו כאן על אירועים מתמשכים.

יעקב טסלר: כדי להגיע לשורש, הייתי שואל שאלה פשוטה מאוד.

יעקב טסלר: אם אני רואה את השורש, ראש עיריית ערד, האם בכלל חקרו אותו?

יעקב טסלר: האם קראו לו ואמרו לו, אדוני ראש העיר, קורה כאן משהו בעיר ויש כאן משהו?

יעקב טסלר: האם נראה לך שיש איזה קשר למשהו?

יעקב טסלר: האם מנסים למצוא דרכו מה הסיבה שזה קורה?

יעקב טסלר: הרי זה לא ביום אחד החליט מישהו לעשות מעשה, לשרוף, ואיפה?

יעקב טסלר: ואצל מי?

גיא חיון: בנושא של ראש העיר, בתקופה שלנו לא הייתה שום חקירה שנדרשנו ואנחנו גם לא נידרש כי זה לא משהו שהוא ברמה של התחנה אל מול ראש רשות.

גיא חיון: כל תיק לגופו.

גיא חיון: בסופו של דבר אנחנו מנסים ואנחנו משתדלים להגיע למניע של אותו חשוד בתיק המסוים.

גיא חיון: כמו שאמרתי בחלק האחרון, דווקא בתקופה האחרונה היה איזשהו צבר תלונות אבל עד אז באמת הייתה תקופה מאוד ארוכה של שקט יחסי בתוך העיר ואני מאמין שנוצרה איזושהי אווירה טובה בין הציבור החילוני לציבור הדתי.

גיא חיון: כן, יש איזשהו חוט מקשר בין כל האירועים.

גיא חיון: תמיד כשהגענו לאותם אנשים שהם חשודים בתיקים, הם היו בדרך כלל נמצאים במצב של גילופין, במצב שהם לא כל כך יכלו להסביר את המניעים שלהם ואת המעשים שלהם, אבל זה לא אומר שום דבר מבחינתנו כי הם נחקרו והם יעמדו לדין על המעשים שלהם.

גיא חיון: אין לנו איזושהי יכולת כרגע לקשור איזשהו קשר בין כל האירועים ולומר שזה כתוצאה ממשהו מסוים.

גיא חיון: שוב, זו תחושה של התושבים.

גיא חיון: עם התחושה של התושבים והתחושה של האנשים שגרים בעיר שזה מופנה כלפיהם, אני לא יכול להתווכח.

גיא חיון: מבחינה חקירתית, למה שאנחנו הגענו בחקירות התיקים, אין איזשהו קו מקשר בין כולם.

גיא חיון: אין איזושהי היכרות מקושרת בין כולם.

גיא חיון: הם לא היו חשופים למשהו שאנחנו מכירים מתוך החקירה שגרם להם לעשות את זה.

גיא חיון: כמו אמרתי, בחלק בלתי מבוטל מהתיקים בהם נעצרו חשודים שתקפו אברכים של חסידות גור, כמעט כולם היו בגילופין בעת המעשה.

יעקב טסלר: לאחרונה יש מקרים בערד עם אותם נערים שהם בגילופין שתקפו לאו דווקא חרדים?

יעקב טסלר: קיבלת תלונות כאלה?

גיא חיון: אין לי לפניי סטטיסטיקה אבל יש לנו אירועים של תקיפה בערד.

גיא חיון: זה לא האירוע היחיד שקורה בעיר.

גיא חיון: יש לנו אירועים.

משה אבוטבול: אולי יש להם יין כזה מיוחד.

יעקב טסלר: הוא מזהה רק כאלה שהולכים עם חליפות.

יעקב טסלר: יכול להיות.

יעקב טסלר: אני גר באשדוד ואני הייתי במשך שנים רבות חבר מועצת העיר.

יעקב טסלר: למשטרה בעיר אשדוד יש שיתוף פעולה עם העירייה.

יעקב טסלר: זאת אומרת, מצד אחד תפקידה של המשטרה, ודאי לחקור אם קורים מקרים אבל גם למנוע מקרים ולהרגיע רוחות.

יעקב טסלר: אם מזהים או שומעים שיש משהו שקורה בשטח, בודקים לפני כדי שלא יקרה.

יעקב טסלר: כנ"ל העירייה.

יעקב טסלר: גם העירייה מחויבת – אני לא מדבר על הצרכים הבסיסיים שזה נושא אחר – לשלום הביטחון של התושבים ואם הם שומעים שיש משהו מסוים, מנסים להרגיע.

יעקב טסלר: יש שיתוף פעולה הדוק בין העירייה לבין המשטרה.

יעקב טסלר: אני לא יודע אם זה קורה בערד.

יעקב טסלר: אתם עושים עבודה מצוינת ואכן ברגע שיש אירוע אתם מטפלים במיידית, חוקרים ומנסים להגיע לחקר האמת וכך צריך להיות ואני משבח על כך.

יעקב טסלר: האם מבחינת

יעקב טסלר: כם, כשאתם מזהים, שומעים – וכמו שציינת, עם תחושות אי אפשר להתווכח – אתם לא עצרים לרגע ואומרים, חברים, קורה כאן משהו, בואו ניפגש עם ראש העיר, בלי חסידי גור ונחשוב איך אפשר לחיות בהרמוניה ובדו-קיום, איך אנחנו מונעים כל מיני דברים שלא יקרו?

יעקב טסלר: האם זה קורה בשטח או שכל אחד חי במקום שלו?

יעקב טסלר: עיריית ערד מתנהלת כפי שהיא מתנהלת, משטרת ערד, ברגע שיש תלונות, מטפלת ועושה הכול.

יעקב טסלר: האם יש משהו מחבר ביניכם?

גיא חיון: ברור שיש חוט מקשר בין כולנו.

גיא חיון: אני יכול להגיד לך שהתחנה דווקא בקדנציה שלי השתדלה אפילו להיות במקומות שהם לא המקומות שאנחנו פועלים מתוקף סמכותנו במה שנקרא השיטור הקלאסי.

גיא חיון: הרבה מאוד שיחות, הרבה מאוד מפגשים, הרבה מאוד פגישות כאלה ואחרות במטרה לשמור על השקט בעיר ערד.

גיא חיון: אני יכול להגיד לך שיש לי שיתוף פעולה מצוין גם עם העירייה וגם עם הנהגת חסידות גור בעיר.

גיא חיון: אני יכול להגיד לך שהרבה מהטיפול באירועים או כל מיני פעילויות שאפילו העירייה הייתה צריכה לעשות עם חסידות גור, עשו מה שנקרא יחד אתנו במטרה למנוע אירועים שיכלו להתעצם ולצאת מכלל שליטה.

גיא חיון: אני יכול לומר לך ברמת תיאום שאפילו אם היה צריך לעשות איזושהי הריסת מבנה כתוצאה מצו בית משפט כזה או אחר, דאגנו במקום להגיע מתוקף תפקידנו והיכולת שלנו והסמכות שלנו ולהרוס את זה בצורה מאורגנת, לדבר עם החסידות לא פעם ולא פעמיים, כמובן בשיח יוצא מן הכלל עם הנהגת חסידות גור.

גיא חיון: הגענו למצב של הריסות עצמיות כשלא הגיע לא שוטר ולא פקח.

גיא חיון: בסופו של דבר הצגנו את כל החומר המשפטי לחסידות, הם ראו, הבינו והבינו שזה משהו שנעשה ולא היה צריך להיעשות ופשוט פירקו את הכול.

גיא חיון: כך פירקנו לאט לאט כל מיני מוקשים כאלה ואחרים שהיה ברור לי שאם אנחנו נגיע לתוך שכונה להרוס, זה ייצור תחושה לא טובה ובסיטואציה כזו או אחרת זה יכול אולי להוביל להפרות סדר נקודתיות.

גיא חיון: כך הצלחנו לשמור על מרקם חיים מצוין עם החסידות.

גיא חיון: בכל מקום שביקשו מאתנו להיכנס ולסייע שלא בתחום האחריות שלנו כמשטרה קלאסית, השתדלנו לעשות את זה בצורה הטובה ביותר.

יעקב ליצמן: אם אתם רואים ששנת הלימודים לא נפתחת, המשטרה לא צד כאן כדי לתווך ולראות שראש העיר צריך לפתוח את שנת הלימודים?

גיא חיון: בקושי שמעתי את השאלה.

גיא חיון: שמעתי משהו לגבי שנת הלימודים.

יעקב ליצמן: שאלתי האם כאשר המשטרה רואה ששנת הלימודים לא נפתחת, האם זה לא תפקיד המשטרה לראות שראש העיר יאפשר לפתוח את שנת הלימודים?

גיא חיון: התפקיד שלנו הוא לא לדאוג לפתיחת שנת הלימודים.

גיא חיון: זאת אחריות של ראש העיר.

גיא חיון: במקרים מסוימים שביקשו מאתנו לתווך או להיות שותפים ונוכחים בפגישות כאלה ואחרות, היינו.

גיא חיון: שנת הלימודים לא נפתחה כתוצאה ממשבר הקורונה.

גיא חיון: עכשיו לאט לאט מתחילות להיפתח הכיתות הראשונות.

גיא חיון: שוב, אני יודע שלפעמים יש איזה שהן סוגיות של היעדר כיתות אבל המשטרה לא צד לזה.

גיא חיון: זה משהו שצריך להיפתר ברמה של הרשות מול החסידות.

יעקב ליצמן: זאת אומרת, תפקיד המשטרה הוא רק כאשר היא פועלת נגד האזרחים אבל נגד העירייה זה לא תפקידה.

גיא חיון: אנחנו לא נגד האזרחים.

גיא חיון: אנחנו משטרה שפועלת על מנת לשמור על ביטחון הציבור בעיר שלנו.

גיא חיון: נכון, כחלק מהתפקיד שלנו אנחנו צריכים גם לאכוף כנגד אזרחים שעוברים על החוק.

גיא חיון: במידה ומוגשות תלונות, כל תלונה כמובן נבחנת.

גיא חיון: יש תלונות שמטופלות ברמת התחנה ויש תלונות שלא מטופלות ברמת התחנה כי יש יחידות אחרות שאמונות על הטיפול בהן.

יעקב ליצמן: לא האשמתי אותך בזה שאתה הולך נגד הציבור החרדי.

יעקב ליצמן: חלילה וחס.

יעקב ליצמן: שאלתי אותך מתי אתם מתערבים ומתי אתם לא מתערבים.

יעקב ליצמן: האם רק כאשר כואב משהו לעירייה, אתם מתערבים?

יעקב ליצמן: צו הריסה למשל.

יעקב ליצמן: או כאשר כואב משהו לאזרחים ואז אתם לא מתערבים.

גיא חיון: אנחנו כמשטרה מתערבים היכן שמוקנית לנו הסמכות והיכן שהתפקיד שלנו בא לידי ביטוי.

גיא חיון: בתלונות של האזרחים אנחנו מטפלים ואם מוגשות לנו כמשטרה בקשות לסיוע – דרך אגב, לא רק מעיריית ערד אלא מכל מיני גופים כאלה ואחרים – מטפלים.

יעקב ליצמן: היו תלונות נגד ראש העיר?

גיא חיון: היו תלונות.

גיא חיון: גם תלונה שהוגשה לאחרונה אבל זה משהו שהועבר לגורמים הממונים כדי לאשר את החומר שהועבר אליהם.

גיא חיון: במידה ויוחלט שבחומר הזה יש משום עבירה פלילית, תיפתח חקירה.

גיא חיון: אני מעריך שאם תיפתח חקירה ויהיו מעורבים בכירי ציבור, זאת לא חקירת נוהל בתוך תחנת המשטרה בערד אלא בידי גופים אחרים שהם גופים שנמצאים מעלינו.

יעקב ליצמן: יושב ראש הוועדה שאל האם ראש העיר נחקר.

יעקב ליצמן: אני שואל באותו כיוון.

יעקב ליצמן: אם יש תלונות, לא תפקידכם לקרוא לו ולשאול אותו מה זה?

יעקב ליצמן: נכון, יהיה ויכוח אם זה בלי אשמה או בלי ראיות.

יעקב ליצמן: שאלתי אותך האם הבן אדם זה אי פעם נחקר בעקבות תלונות שהגישו נגדו.

גיא חיון: תלונות על ראשי רשויות לא נחקרות בתחנה שנמצאת בעיר שלו.

גיא חיון: התלונות כנגד ראשי רשויות מועברות ליחידות הממונות, ליחידה המחוזית ולפעמים אף ליחידה ארצית.

גיא חיון: אצלי בתחנה ראש העיר לא נחקר.

יעקב טסלר: הרב ליצמן, שמענו כאן כרגע שהוגשה תלונה.

יעקב טסלר: אנחנו נעקוב אחריה כדי לראות מה קרה עם התלונה.

יעקב ליצמן: הוא סגר את זה.

יעקב טסלר: לא שמעתי שהוא סגר.

יעקב ליצמן: אני שמעתי בין הדברים.

יעקב טסלר: אולי אתה שומע טוב ממני.

יעקב ליצמן: לא הייתה עילה לחקור אותו.

יעקב ליצמן: זה מה שהוא אמר.

יעקב טסלר: האם סגרו את התיק?

יעקב ליצמן: לא הייתה עילה לחקור אותו.

יעקב טסלר: גיא, אני שמעתי ממך על הדו-שיח שיש לך עם חסידי גור ואני רואה שאפשר לדבר אתם והם מבינים.

יעקב טסלר: אתה דואג לעשות הכול בצורה הטובה ביותר והשקטה ביותר אבל מעניין מאוד שיש מישהו אחר בעיר ערד שחושב שאי אפשר לדבר ואי אפשר להגיע להבנות.

יעקב טסלר: מעניין.

יעקב טסלר: מה שאתה מצליח, הוא לא מצליח.

יעקב טסלר: אני חושב שהכול תלוי ברצון הטוב, באכפתיות וההסתכלות על המרקם החברתי ולתת את התחושה לתושבים שכל אחד יכול לגור כאן וכל אחד יכול לחיות כאן.

יעקב טסלר: אני פונה אליך, וגם אל המפקד הנכנס, בזמן הזה יש לכם תפקיד אחד חשוב מאוד, לתת תחושה לתושבים, תחושת ביטחון.

יעקב טסלר: הם מסתובבים היום עם פחד.

יעקב טסלר: ברגע שקרתה שריפה, ברגע שהתקיפו בן אדם מבוגר ברחוב, אין להם מצלמות, אין להם עיניים אחורה, הם לא יכולים להסתובב כל דקה ולראות מאיפה מפתיעים אותם, מי בגילופין, מי לא בגילופין.

יעקב טסלר: הם מפחדים להסתובב ברחובות ואני חושב שכאן יש תפקיד למשטרה.

יעקב טסלר: אני לא אומר שהמשטרה לא עושה את זה, אני חושב שצריכים יותר להדגיש את זה ולחדד את זה, לתת לתושבים האלה את תחושת הביטחון ושיוכלו להסתובב ברחובות.

יעקב טסלר: לפני אני פונה למנכ"ל העירייה, אני רוצה לפנות לברוך שלסר, חבר מועצת העיר ערד.

יעקב טסלר: תוסיף על מה שנאמר כאן.

יעקב טסלר: בוא נהיה ממוקדים.

ברוך שלסר: ברשות היושב ראש, ברשות חברי הכנסת, הדברים נאמרו ואני אוסיף כמה נקודות.

ברוך שלסר: הפתגם אומר שהכול מתחיל מהראש.

ברוך שלסר: השאלה איך הדו שיח בהנהלת העיר, ראש העיר, מחלחל לתושבים.

ברוך שלסר: אני אתמקד בדוגמה מישיבת מועצה שהתקיימה לפני כחודשיים, ואגב, כל ישיבות המועצה מוקלטות ומשודרות לציבור.

ברוך שלסר: הייתה ישיבת מועצה עם תוכנית מתאר שתובא לעיר ערד במהלך השנים הקרובות.

ברוך שלסר: העלינו שם, אני וחברי הסיעה, את הצרכים של הקהילה.

ברוך שלסר: לא אלאה אתכם בכל הדו שיח והוויכוחים שנערכו שם, אבל בסיומו אמר סגן ראש העיר משפט שאומר את הכול.

ברוך שלסר: הוא אמר: העיר הזו היא עיר חילונית, אתם באתם לכאן כחרדים לגור בעיר חילונית ואם אתם מצפים שתקבלו משהו ונשתף אתכם – טעיתם.

ברוך שלסר: הדברים האלה נאמרו.

ברוך שלסר: אני חושב שכאשר דברים כאלה נשמעים בשידור ישיר לכל אלה שצופים, אלה דברים חמורים ביותר והם מחלחלים לציבור.

ברוך שלסר: אגב, באותה ישיבה הרוחות התלהטו בהמשך וראש העיר צעק עלי באופן אישי: פרזיט.

ברוך שלסר: למה?

ברוך שלסר: כי הוא החליט שאני לוקח כסף, אנחנו לוקחים כסף ולא הולכים לצבא.

ברוך שלסר: לא יודע איך זה בכלל נכנס לישיבת מועצה.

ברוך שלסר: כששומעים את זה בחוץ, הדברים מחלחלים.

ברוך שלסר: אני מדבר על ישיבת מועצה שהתקיימה לפני חודשיים ולא לפני שנה ולא לפני שנתיים.

ברוך שלסר: לפני חודשיים, בחודש אלול.

ברוך שלסר: התוצאה של השריפה לא הייתה הרבה זמן לאחר מכן.

ברוך שלסר: גם לגבי מה שנאמר שכביכול היה בגילופין, במקורות כתוב שנכנס יין, יצא סוד.

ברוך שלסר: אם הוא הלך בגילופין ותקף דווקא חרדי ולא חילוני ולא הלך לשרוף את הקניון שהוא קניון חילוני, הדברים אומרים דרשני, כי למה הוא הלך דווקא לשם?

ברוך שלסר: למה הוא לא הלך למקום אחר?

ברוך שלסר: תוסיף לזה את הנקודה הזאת שהזכיר קודם הרב ליצמן, התעלמות ראש העיר כאשר במשך חמישה ימים בהם לא טרח לבוא למקום, להוציא הודעה, כלום.

יעקב טסלר: אני בטוח שנקבל על זה תשובה שתניח את דעתנו.

יעקב טסלר: תכף נשמע את המנכ"ל ויהיו לנו התשובות הנכונות.

ברוך שלסר: הלוואי.

יעקב טסלר: אין לי ספק בכך.

ברוך שלסר: אני רק אקח כדוגמה את עיריית עפולה, שם היה מקרה תקיפה של חרדי על ידי נער שכנראה גם הוא היה בגילופין.

ברוך שלסר: אני לא יודע אם עברה חצי שעה או שעה וראש העיר כבר הוציא הודעת גינוי.

ברוך שלסר: הוא התייחס לסיפור הזה, מה שגרם אחר כך לאותו נער להתנצל.

יעקב טסלר: הוא לא רואה את תושבי עפולה כפרזיטים.

ברוך שלסר: יכול להיות שכאן זה מתחיל.

יעקב טסלר: כמו שאמרת, הכול בראש.

ברוך שלסר: אני אומר עוד מילה אחת.

ברוך שלסר: התייחסו לנושא הזה של שריפת הסוכה.

ברוך שלסר: מאוד מעניין שיום קודם לשריפת הסוכה בדף הפייסבוק שהיה מכותב בו סגן ראש העיר הייתה קריאה של אישה שאמרה שצריך לשרוף להם את כל הסוכות ויום אחר כך שרפו את הסוכה.

יעקב טסלר: אני מניח שהעברת את כל המידע למשטרה.

יעקב טסלר: אין לי ספק בזה.

יעקב טסלר: המשטרה יודעת לעשות אחד ועוד אחד והיא עושה את עבודה מצוינת.

יעקב טסלר: אין לי ספק שיגיעו לחקר האמת.

יעקב טסלר: תודה לך.

יעקב טסלר: רצית להוסיף עוד משהו?

ברוך שלסר: לא.

ברוך שלסר: תודה.

יעקב טסלר: אני רוצה לפנות בבקשה למנכ"ל עיריית ערד, גרי.

יעקב טסלר: שלום לך.

גרי עמל: שלום.

גרי עמל: אני מנכ"ל העירייה כבר חמש שנים.

יעקב טסלר: לפני שנשמע אותך, אני רוצה לתת הקדמה ב-60 שניות.

יעקב טסלר: היות שראש העיר לא ראה לנכון - או שהוא היה עסוק או לא יודע מה הסיבה - לבוא לדיון, אני אשאל אותך את השאלת ואני אכוון אליך כאילו ראש העיר יושב כאן ואני מקווה שתוכל לענות כמי שמייצג אותו.

יעקב טסלר: במידה ולא נקבל את התשובות, נפעל, נקיים עוד ועדה ונבקש שוב שהוא יבוא.

יעקב טסלר: אם הוא לא יבוא, נקיים עוד ישיבת ועדה עד שנקבל את התשובות הנכונות.

יעקב טסלר: ובכן, לפני שניכנס לעניין, גרי, מה אתם מפחדים מהם?

יעקב טסלר: הם מפחידים?

יעקב טסלר: הם מרביצים?

יעקב טסלר: הם מאיימים?

יעקב טסלר: הם מגיעים ואומרים שהם רוצים להפוך את ערד לעיר חרדית?

יעקב טסלר: סגן ראש העיר אומר שערד היא עיר חילונית, אבל האם אי פעם מישהו מחברי המועצה בערד קם ואמר שאנחנו רוצים להפוך את ערד לעיר חרדית?

יעקב טסלר: מה הפחד?

יעקב טסלר: מה קרה?

יעקב טסלר: ממה אתם מפחדים?

יעקב טסלר: מה הסיפור?

יעקב טסלר: בוא תעשה לי קצת סדר.

יעקב טסלר: אני מתבלבל.

גרי עמל: חברים, כפי שאתם יודעים אני מהדרג המקצועי ולא מהדרג הפוליטי.

גרי עמל: עלו כאן נושאים ואני אענה לנושאים ולשאלות שנשאלו לפי מיטב ידיעתי.

יעקב טסלר: לא שאלתי שאלה פוליטית.

גרי עמל: חברים, קודם כל, אנחנו ולא מפחדים משום דבר.

גרי עמל: אין לנו פחד.

גרי עמל: אנחנו מנהלים את העיר ומנהיגים אתה בצורה הכי אובייקטיבית שאני מכיר ושאני יודע ואני לא רואה שום פחד משום מהלך שאנחנו עושים.

גרי עמל: הכול שקוף והכול ברור.

גרי עמל: אני אישית, כל בקשה שמופנית אלי מאזרחים, כולל החברים שיושבים אתכם שם, ואגב, אני מתפלא למה הם הוזמנו ואנחנו ב-זום, אבל בסדר, אני משאיר שאלה פתוחה לוועדה.

יעקב ליצמן: יכולת לבוא.

גרי עמל: כל פנייה שמופנית אלי, מטופלת בצורה המקצועית והנכונה ואין שום הנחיה ממועצת העיר, מראש העיר למנכ"ל להעדיף אוכלוסייה כזאת או אחרת.

יעקב ליצמן: אדוני המנכ"ל, למה לא באת?

גרי עמל: ראש העיר גינה את המהלך הזה בישיבת המועצה, את השריפה שהייתה, בישיבה הראשונה.

גרי עמל: ראש העיר הנחה אותי במוצאי שבת – אתם בטח לא רציתם שאני אבוא בשבת – וביום ראשון בשעה 5:30 בבוקר אני ומנהל המחלקה, לפי הנחיית ראש העיר, התייצבנו במקום אלא שהחקירה לא נגמרה.

גרי עמל: מרגע שידענו שאפשר להיכנס, העירייה הכניסה כלים כבדים לעזור בפינוי וסילוק הלכלוך במקום.

יעקב טסלר: מתי זה קרה?

יעקב טסלר: באיזה יום זה קרה?

גרי עמל: עבדו שם על רכוש פרטי, השתמשו ברכבים שלן העירייה ועזרו בניקיון המקום.

יעקב טסלר: אתה שומע אותי?

יעקב טסלר: הדלקת טייפ ואתה מדבר?

גרי עמל: הבאנו את הציוד כדי לעזור בפינוי המקום כמה שאפשר היה.

גרי עמל: צריך לזכור שזה רכוש פרטי ורכוש פרטי מטופל על ידי בעלי הרכוש ולא על ידי העירייה.

יעקב טסלר: גרי, אני רוצה לשאול.

גרי עמל: אני אומר, תסתכלו מה קרה כאן במהלך השנתיים האחרונות.

גרי עמל: עיר שקטה ורגועה ותראו מה קרה כאן במהלך תקופת הקורונה.

גרי עמל: קפיצה מ-30 חולים ל-400 חולים ואנחנו יודעים איזה אחוז חרדים.

גרי עמל: ראש העיר בגופו עצר את הפרסומים ש-90-80 אחוזים מהחולים הם מקהילה מסוימת.

גרי עמל: בקלות רבה הוא היה יכול לומר מי אחראי לזה.

גרי עמל: אני אומר שראש העיר נעמד כאן בגופו וחוסם את הנושא של ההסתה מול האנשים ואי אפשר לומר שאנחנו אלה שעומדים מסיתים נגד אוכלוסייה בעיר.

יעקב טסלר: קראתי לך באמצע דבריך אבל לא שמעת, היית בלהט הדברים והכול מובן.

יעקב טסלר: היות שלא שמעת אותי, אני אצטרך לקחת את כל המילים שלך מהתחלה וכנראה תצטרך לחזור עליהן שוב כי יש לי כמה שאלות.

יעקב טסלר: באיזה יום אתם נכנסתם עם הכלים הכבדים?

גרי עמל: ביום שלישי בתיאום עם בעל הבית.

יעקב טסלר: מתי קרה האירוע?

יעקב טסלר: במוצאי שבת?

גרי עמל: האירוע קרה ביום שישי בערב, אם אני לא טועה.

יעקב טסלר: אני אשמע אותך אבל אתה תשמע אותי.

יעקב טסלר: אני אשאל שאלה ואתה תענה.

יעקב טסלר: ביום ראשון הייתה שביתה בעיריית ערד?

גרי עמל: לא.

גרי עמל: אני הייתי שם ביום ראשון יחד עם מנהל מחלקת תברואה.

יעקב טסלר: אז למה הכלים נכנסו רק ביום שלישי?

גרי עמל: כי המקום היה תחת חקירה ולא יכולתי להכניס כלים כבדים.

יעקב טסלר: זאת אומרת, המשטרה לא אפשרה.

גרי עמל: נכון.

יעקב טסלר: תכף אני אשמע מהמשטרה אם היה דבר כזה.

יעקב טסלר: שלושה ימים לחקור.

יעקב טסלר: אני רוצה לקחת את המשפט האחרון שלך.

יעקב טסלר: אתה מגיע ואתה אומר שאף אחד לא מסית ואף אחד לא אומר שום דבר.

יעקב טסלר: אתה על תקן מקצועי, הכול בסדר.

יעקב טסלר: מה ששמעתי כאן ומה שאתה שמעת, התבטאויות של ראש העיר לפני כמה שנים לרב ליצמן ולחברי מועצה שיושבים כאן, אומרים להם פרזיטים ואומרים את כל המילים האלה, נו, באמת, מה זה נקרא?

יעקב טסלר: אני לא מצפה ממך – אני אקל עליך – שתענה לי כי אין לך מה לענות.

יעקב טסלר: אין תשובה לזה.

גרי עמל: יש תשובה.

יעקב טסלר: אני אהיה מופתע.

יעקב טסלר: מה התשובה?

גרי עמל: אני אגיד שוב שאני לא שייך לדרג הפוליטי.

גרי עמל: אני עובד על הרובד המקצועי.

גרי עמל: לכן אני אומר שברובד המקצועי, אני אומר לכם כחברי ועדה מכובדים, שמעולם לא הייתה אלי שום הנחיה לתעדף אוכלוסייה אחת על פני השנייה.

גרי עמל: אני חושב שאנחנו לוקחים את המשאבים של ערד, וכפי שאתם יודעים המשאבים הם מוגבלים, שמעתי שיש טענות על חינוך, אז עיריית ערד נותנת לאוכלוסייה כל מה שמשרד החינוך מתקצב ונותן לחינוך החרדי, לחינוך המוכשר.

גרי עמל: מקבלים.

גרי עמל: כל בתי הספר שהם בבנייה, נמצאים בהליכי בנייה.

גרי עמל: צריך לזכור שבסוף כמות המבנים הציבוריים בעיר מוגבלת וצריך לדעת לאזן בין הצרכים של כל האוכלוסיות בעיר.

גרי עמל: אנחנו באים לוועדת הקצאות ואני היושב ראש ועובדים.

גרי עמל: כל מה שמגיע לאוכלוסייה שמבקשת כהקצאה, היא מקבלת.

גרי עמל: אני לא זוכר שנתתי תשובה שלילית.

גרי עמל: יש נושאים שהם בדיונים אבל אני לא זוכר שהיה דיון אחד של ועדת הקצאות שביקשו משהו שאני אמרתי שלילי.

יעקב ליצמן: האם אדוני מדבר על עיריית ערד או על עיריית עפולה?

גרי עמל: אני מדבר על עיריית ערד.

יעקב ליצמן: אנחנו מדברים על אתה עירייה?

יעקב ליצמן: אתה הולך להגיד לי שהעירייה נתנה לי כל מה שאני רוצה?

גרי עמל: תבואו, תשימו לי ותראו לי.

יעקב ליצמן: אף אחד לא ראה אותך במשך כל השנים.

יעקב טסלר: גרי, בוא נעשה דבר מאוד פשוט.

יעקב טסלר: אולי מנסים לבלבל אותי אבל אני מקווה שאני לא אתבלבל.

יעקב טסלר: חברי מועצה יקרים, אתם פניתם למנכ"ל העירייה עם בקשות לחינוך ולכל מיני דברים.

יעקב טסלר: אני שומע כאן שקיבלתם הכול.

יעקב טסלר: תעבירו לי בבקשה מה שביקשתם ומה שקיבלתם.

יעקב ליצמן: אני מציע אדוני היושב ראש להזמין את השר בנט לכאן, אני מציע להזמין לכאן את השר גלנט ואני אראה לכם שכל מה שהם יגידו, לא אנחנו, כמה עיריית ערד השפילה ועיכבה ולא נתנה כלום לחרדים.

יעקב ליצמן: כלום היא לא נתנה ואני יכול לומר לך שכמה שביקרתי בערד, אף פעם לא ראיתי אותך.

יעקב ליצמן: אף פעם.

יעקב ליצמן: אף פעם לא באת לומר משהו.

יעקב ליצמן: אף פעם לא נתת לי כלום.

יעקב ליצמן: אל תספר סיפורים שקריים כאן בוועדה.

יעקב ליצמן: אף פעם לא באת להגיד.

יעקב ליצמן: תן היום גנים ריקים שיש בעירייה.

יעקב ליצמן: מישהו מדריך אותך שם.

משה אבוטבול: אני חושב שאין לי מה לחפש כאן

משה אבוטבול: אם ראש העיר לא מגיע לדיון כזה.

יעקב ליצמן: הוא שולח את המנכ"ל.

משה אבוטבול: זה מוכיח שהוא מזלזל.

יעקב טסלר: אם חשבתם לרגע שנקבל כאן תשובות, אני הייתי בטוח שלא נקבל את התשובות.

יעקב ליצמן: אני מציע להפסיק את הדיון ולקיים דיון נוסף עם ראש העיר.

משה אבוטבול: אולי מדובר בעיר אחרת לא בערד, כי הפערים הם גדולים מאוד.

משה אבוטבול: אני מצטער.

משה אבוטבול: בוא ראש העיר ויהיה מה לדבר אתו.

יעקב טסלר: נשלח לכאן מנכ"ל העירייה.

יעקב טסלר: מנכ"ל יקר, אין לנו שום דבר אישי נגדך.

יעקב טסלר: אתה עושה את עבודתך נאמנה והכול בסדר.

יעקב טסלר: אתה ציינת שאתה לא פוליטיקאי ואתה מדבר מקצועית.

יעקב טסלר: לא הגענו לדבר כאן פוליטיקה.

יעקב טסלר: לא התכנסנו כאן בוועדה לדבר פוליטיקה.

יעקב טסלר: התכנסנו כאן כדי לדון על הדברים המזעזעים, הזוועתיים שקורים בערד.

יעקב טסלר: אני לא רוצה פוליטיקה.

יעקב טסלר: חיי אדם הם לא פוליטיקה.

יעקב טסלר: הסתה היא לא פוליטיקה.

יעקב טסלר: שריפות הן לא פוליטיקה.

יעקב טסלר: תכף אני אשמע אותך.

יעקב טסלר: אני אתן לך את רשות הדיבור ואני אשמע אותך.

יעקב טסלר: אנחנו כאן לא מדברים פוליטיקה, כפי שציינתי.

יעקב טסלר: אם לא מדברים פוליטיקה, בוא נדבר על מקצועיות ושמעתי על המקצועיות שלך.

יעקב טסלר: אני שומע את הדברים שאתה אומר ומצד שני אני שומע את האנשים כאן שאומרים אחרת וזה גורם לנו להתבלבל ולתהות באיזו עיר אנחנו נמצאים.

יעקב טסלר: אני חושב שזה שהזמנו לכאן את ראש העיר, וכמו שהחברים אומרים כאן, הוא לא טורח להגיע, זה אומר שזה לא אכפת לו.

יעקב טסלר: אם הוא היה שולח אותך מנכ"ל נכבד והיית עונה במקומו והיית מדבר גם על הפוליטיקה – ואני לא קורא לזה פוליטיקה אלא לדבריך זאת פוליטיקה – ניחא.

יעקב טסלר: אבל על הפוליטיקה לא מקבלים תשובות, כפי שאתה ציינת שזאת פוליטיקה, ראש העיר לא רואה לנכון להגיע, על המקצועיות – הכול דבש ואתה לא מכיר בכך שיש בעיות והכול בסדר.

יעקב טסלר: אני חושב שבמצב הזה אין טעם להמשיך בישיבה ואנחנו נקבע בהקדם האפשרי אנחנו ישיבה נוספת.

יעקב טסלר: אני פונה אל מנהלת הוועדה לתאם הכי מהר ישיבה ואנחנו מבקשים כאן מראש העיר להשתתף בישיבת הוועדה.

יעקב טסלר: אין לך מה לפחד, הרי מה שאתה אומר אתה אמר בפומבי, אתה לא מסתיר את הכוונות שלך, אתה לא מתחבא באיזשהו מקום ואומר את הדברים.

יעקב טסלר: אני מסנגר, אני דן אותו לכף זכות, הרב ליצמן, הוא לא יכול היה להגיע, היה קשה לו להגיע.

יעקב ליצמן: תדון גם אותי לזכות.

יעקב ליצמן: מה שהוא עושה כאן, זה מצטרף לכל הדברים שהוא עשה לי במשך כל השנים.

יעקב טסלר: בהחלט.

יעקב טסלר: אני רוצה לומר ברשותך אדוני המנכ"ל שהוא לא צריך להטריח את עצמו לירושלים אלא הוא יכול לנהל את הישיבה הזו ב-זום.

יעקב טסלר: אני הייתי רוצה לראות אותו כאן, אבל אני יכול גם לראות אותו ב-זום.

יעקב טסלר: לשאלתך בראשית דבריך אני רוצה להבהיר כי כאשר יוצא זימון מהוועדה, נותנים את האפשרות להשתתף בישיבה איך שרוצים, אפשר להגיע פיזית למרות שיש הגבלה מסוימת ואפשר להשתתף ב-זום.

יעקב טסלר: מי שבוחר להשתתף דרך ה-זום, משתתף דרך ה-זום, ומי שאומר שהוא רוצה להשתתף פיזית, הוא מגיע.

יעקב טסלר: לפני שאני נועל את הישיבה, הרב וינרייך בבקשה.

מנחם וינרייך: שלום גרי, שלום חברי הוועדה.

מנחם וינרייך: אני מרכז בשנים האחרונות בעיקר את תחום החינוך ואני כאן יותר גורם מקצועי מאשר גורם פוליטי.

מנחם וינרייך: אני פונה אליך גרי, האם אתה יודע כמה אחוזים במערכת החינוך, בגני הילדים, זה החינוך החרדי?

מנחם וינרייך: האם אתה יודע כמה מבני גן יש לציבור החרדי?

מנחם וינרייך: האם אתה יודע כמה צריך לנסוע בעיר ילד בגיל שלוש כדי להגיע לגן שלו?

מנחם וינרייך: מקצועי ומקצועי.

מנחם וינרייך: אתה בן אדם יקר ואני יודע שהסמכויות לא אצלך.

מנחם וינרייך: עצם זה ששלחו אותך, זה עוד סוג של סיבוב אבל בוא תן לנו תשובות.

מנחם וינרייך: למה הילד שלי שהוא בן שלוש צריך לנסוע חצי שעה לגן שלו?

מנחם וינרייך: למה הילד שלי צריך לפחד להסתובב ברחוב?

גרי עמל: חברים, אני מתנצל כי כל המידע נמצא אצלי ואם הייתי מתבקש להביא, הייתי מביא אותו.

מנחם וינרייך: בערך כמה אחוזים.

יעקב טסלר: אני מוותר על קבלת התשובות.

גרי עמל: הנתונים נמצאים אצלי.

גרי עמל: הכול בסדר.

גרי עמל: ברשותכם, דבר אחד.

גרי עמל: הדיון מכובד, ואני בהחלט מכבד את הנוכחים כולם.

גרי עמל: הרב ליצמן לא זוכר שהוא פגש אותי ואני אשאל אותו רק כמה זה אחד ועוד אחד ואז בטח הוא יזכור את השאלה שהוא שאל אותי וגם את התשובה הוא יוכל לתת לוועדה.

גרי עמל: זה היה בחצי חיוך.

גרי עמל: מעבר לזה אנחנו בעיר עושים עבודה, לפחות במשרד שלי והחברים מכירים אותי, ונוגעים בכל הסוגיות.

גרי עמל: אני מקבל את כולם, אני יושב עם האנשים, פוגש אותם ואנחנו מדברים.

יעקב טסלר: מה יוצא אחרי שאתה מקבל אותם?

יעקב טסלר: אף אחד לא חולק על כך שאתה מקבל אותם.

גרי עמל: בואו נדבר על בטיחות וביטחון של כולם, של כל תושבי העיר.

גרי עמל: כולם צריכים ללכת בבטחה, כולם צריכים ללכת בלי שיורקים עליהם, כולם צריכים ללכת בצורה שהם מרגישים בבית ובואו נגיד שהדיון הזה יתייחס לכולם.

גרי עמל: רק בשבוע שעבר מפקד התחנה בעצמו הלך לחקור תלונה של לא חשוב מי, תושבת העיר עם ילדה שפחדה לעבור ברחוב ולא נפרט יותר מזה.

גרי עמל: בואו נדבר בוועדה על כך שכולם צריכים ללכת בעיר בצורה בטוחה ולהרגיש בבית ולא רק אוכלוסייה כזאת או אחרת.

יעקב ליצמן: למה שאלתי אותך כמה זה אחד ועוד אחד?

יעקב ליצמן: כנראה שלא ידעת.

גרי עמל: אתה בטח גם זוכר את התשובה.

יעקב טסלר: חברים, עוד דקה אני נועל את הישיבה.

יעקב טסלר: אני רוצה לפנות למשטרת ישראל, לערן כהן ולגיא חיון.

יעקב טסלר: כמו שאמרתי קודם, העבודה שלכם מצוינת, התושבים מתחננים ומבקשים את עזרתכם לתת להם את תחושת הביטחון בעיר.

יעקב טסלר: אני מודה לכם על העבר ומודה לכם על העתיד.

יעקב טסלר: הישיבה נעולה.

יעקב טסלר: תודה.